Iniciativa pol Asturianu urxe al nuevu director d’informativos de RTPA a introducir l’idioma en ‘TPA Noticies’
#000001
La organización reclama al ente públicu una presencia digna y continuada del idioma y llamenta que nun s’incorporara nin un minutu d’información n’asturianu nos nuevos informativos de RPA de la fin de selmana
#000002
Iniciativa pol Asturianu urxe al recién escoyíu director d’Informativos y deportes de RTPA, Nacho Monserrat, a acelerar el procesu d’incorporación del idioma de forma tresversal nos espacios informativos de la canal pública. El mediu públicu de comunicación tien por mandatu la visibilización de la diversidá llingüística d’Asturies, siendo los ‘TPA Noticies’ un pegoyu fundamental pa esta xera.
#000003
L’ente públicu de comunicación recibió en setiembre’l mandatu de la Xunta Xeneral d’incorporar l’asturianu y l’eonaviego nos sos informativos. Foi nuna resolución aprobada nel últimu alderique d’orientación política a propuesta de Podemos col sofitu de la Federación Socialista Asturiana (FSA-PSOE), Partíu Popular (PP), Asturies pela Izquierda (IX-IAS) y Foro Asturies.
#000004
Iniciativa pol Asturianu considera que l’alcuerdu algamáu de forma mayoritaria na Xunta Xeneral tien que se notar de manera inmediata na programación diaria de RTPA. Nesi sen, ye difícil d’entender que cuatro meses después de l’aprobación d’esa resolución, l’ente públicu inore esti mandatu y nun incluya nin un minutu de conteníu n’asturianu nos nuevos informativos de la Radio del Principáu d’Asturies (RPA) pa los fines de selmana. La emisora pública dedica a lo llargo de la selmana más de tres hores diaries a la información, pero’l porcentaxe de conteníu n’asturianu supón menos d’un 10% d’esi tiempu.
#000005
La entidá recuerda la potente función pa la visibilización y normalización de les llingües propies que tienen los servicios de comunicación públicos. Les llingües d’Asturies nun solo habríen tar presentes nos informativos nos fines de selmana, sinón de manera constante y habitual nos programes informativos de la RPA.
#000006
Pa Iniciativa pol Asturianu, los medios de comunicación tienen un papel central a la hora de revertir l’actual procesu de minorización del asturianu y l’eonaviego, oxetivu qu’agora comparten la mayor parte de les fuercies polítiques representaes na Xunta Xeneral del Principáu d’Asturies. Nesi sen, la organización reclama a la dirección de RTPA qu’apueste definitivamente poles llingües propies y que trabaye pa que los medios de comunicación públicos se conviertan d’una vegada por toes nun axente principal de normalización con una presencia d’estes digna, tresversal y continuada.
#000007
O teu enderezo electrónico non se publicará Os campos obrigatorios están marcados con *
#000010
Este sitio web utiliza cookies para que usted tenga la mejor experiencia de usuario. Si continúa navegando está dando su consentimiento para la aceptación de las mencionadas cookies y la aceptación de nuestra política de cookies.
#000017